Sopnat (en met stoelsambrele), maar Steve-ondersteuners sit bankvasHulle soek skuiling onder hul stoelsambrele, maar van huis toe gaan is daar tydens ‘n Steve-konsert geen sprake nie. (Foto: Danie Langner/VTM) As Steve Hofmeyr eers begin sing, sit sy ondersteuners bankvas: reënbui ten spyt. En as jy dan nie ŉ sambreel het om onder te skuil nie, gebruik jy sommer ŉ stoel om die reëndruppels af te weer – maar van huis toe gaan is daar nie sprake nie. Sowat 20 000 mense het Saterdagaand na die opelug-amfiteater by die Voortrekkermonument in Pretoria opgeruk waar Hofmeyr sy Steve Doen-konsert, ŉ huldeblyk aan Neil Diamond, gehou het. Die konsert sou om 19:00 afskop, maar omstreeks 18:00 het die eerste druppels oor die monument begin uitsak. Die konsert is met ŉ halfuur vertraag om te wag vir die reënweer om effe te wyk en almal kans te gee om betyds vir die vertoning te wees. Ken jy ‘n stoel-sambreel? So werk dit … (Foto: Danie Langner/VTM) Mense het stoel-oor-kop teen die reën geskuil, sambrele gedeel of sommer ŉ swartsak aangetrek om die ergste reën weg te hou. Maar sing is daar gesing (deur Hofmeyr én sy duisende ondersteuners) en die geliefde sanger is met groot gejuig op die verhoog verwelkom. ŉ Sopnat verhoog, bygesê. Hofmeyr tydens die Steve Doen-vertoning by die opelug-amfiteater by die Voortrekkermonument in Pretoria. (Foto: VTM) ŉ Volledige orkes het Hofmeyr begelei met die lewe en werk van Neil Diamond wat op “fantastiese wyse” oorgedra is, sê dr. Danie Langner, uitvoerende hoof van die Voortrekkermonument. Die wolke het prentjiemooi oor die Voortrekkermonument begin opsteek, maar g’n reënbui stuit ‘n Steve Homeyr-konsert nie. (Foto: VTM) “’n Reënbui wat onverwags uitbreek, is nie genoeg om die Voortrekkermonument se planne in die wiele te ry nie, en beslis genoeg vir Afrikaners om steeds plesierig te wees,” sê Langner. Besoekers aan die Steve Doen-konsert deel ‘n sambreel. (Foto: VTM)